Халықаралық ана тілі күні және Б.Майлиннің туғанына 125 жыл толуына орай **«Тіл мен әдебиет – ұлттың жаны және рухы»** атты әдеби-сазды кештің сценарийі

**Мақсаты:** Ана тіліміздің мәртебесін қолдау мен дамыту, тарихи-мәдени және әдеби мұраны сақтау, құрметпен қарау. Рухани құндылықтарымызды насихаттау, көпшілікті ақын -жазушылардың шығармаларын оқуға тарту.

Барысы: (Қазақша бимен ашылады)

**Жүргізуші**: Армысыздар құрметті көремендер, поэзия жанкүйерлері! Бүгінгі біздің шарамыз Елбасының «Болашаққа бағдар, рухани жаңғыру» бағдарламалық мақаласын жүзеге асыру аясында өтуде. Біздің де ат салысып, аз да болса үлесімізді қосу. Сол үшін осы әдеби кешіміз тіл мен әдебиетті тағы да бір мәрте ұлықтау, насихаттауға арналмақ.

**Оқушы:** Халықаралық ана тілі күні және Б.Майлиннің туғанына 125 жыл толуына орай «Тіл мен әдебиет – ұлттың жаны және рухы» атты әдеби-сазды кешімізге қош келдіңіздер. Қазір Бейімбет Майлиннің өмірбаяны жайлы бейнероликті тамашалайық

**Жүргізуші:** Бейімбет қазақ поэзиясында поэма жанрының өрісін ұзартып, өресін биіктетуге қомақты үлес қосқан.

**Оқушы:** Сахара жұртының мұң мұқтажын арман аңсарын, әсіресе азаттық теңдік тақырыбын тілге тиек етеді. Бейімбеттің «Кедей», «Жауыз кім», «Кедейге», «Құтты болсын, Мейрамың», «Бүгін, Гүлденсе ауыл гүлденеміз бәріміз», «Коллективтің жырын айт», сияқты өлеңдерінде жаңа заманға әкелген ауылдағы өзгерістерді ондағы елдің тұрмыс-тіршілігін зор шабытпен жырға қосты.

**Жүргізуші:** Келесі кезекте Аудандық «Бейімбет оқулары» көркем сөз оқу шеберлері байқауының жүлдегері Искендер Анараны сахнаға шақырып Би ағамыздың өлеңдеріне бірге құлақ түрейік.

**Жүргізуші:** Қазақ тілі - өзінің даласындай кең пішілген жайдары да жалпақ тіл. Қазақ сөзі қашанда даланың қоңыр желіндей аңқылдап еркін есіп тұрады. Қазақ тілінің биязы мақамы – домбыраның күмбір қаққан сазындай. Асқан әуезділігі – шырқап салар әндей. Қазақ тілі-дамыған, жетілген, бай тіл. Бұл сөзіміздің растығын кезінде шығыстанушы, этнограф В.В. Радловтың сөзінен аңғаруға болады: «Қазақтардың тілі жатық та шешен, әрі өткір, көбіне іліп-қағып сұраққа жауап беруге келгенде, таңғаларлықтай оралымды сөйлейді».   
**Оқушы:** Бұл тұрғыда кезінде ұлы Абай да: Өткірдің жүзі, кестенің бізі,  
Өрнегін сендей сала алмас,- деп ана тіліне таңырқап, жоғары баға берген. Сол себепті де өз ана тіліміздің қадір-қасиетін бағалай отырып, оны ұрпақтан-ұрпаққа қаймағы бұзылмаған саф таза күйінде жеткізу - барша адамның парызы.

«Жаса –жаса, қазақ тілім» орындайтын 8 «б» сынып оқушысы Балтабаев Нұрбек

**Оқушы**: Әйгерім тәтей, Нұрбектің тамаша әнінен кейін, бүгінгі кешіміздегі басты жаңалықты хабарлайтын кез келген сияқты.

**Жүргізуші:** Ол қандай жаңалық, Айжан?!

**Оқушы:** Есіңізден шығып кетті ме, сыныптасым Кенжегүлдің кітабының тұсауын кеспейміз бе?

**Жүргізуші:** Әрине, есімде оны қалай ұмытуға болады, жай сенімен қалжыңдағаным ғой. Құрметті көреремендер бүгінгі кешімізде Өздеріңізге арнаған тамаша тосынсыйымыз бар. Сәлден соң мектебіміздің биылғы жылғы түлегі Алижанова Кенжегүлдің өлеңдері мен шығармалары жазылған «Мөлт еткен мөлдір сезім» атты алғашқы кітабының тұсауы кесіледі. Одан бұрын Кенжегүл жайлы шағын таныстырылымға назар аударсақ... (слаид)

**Оқушы:** Ал енді кітаптың тұсауын салтанатты түрде кесу үшін сахнаға зейнеткер ұстаз ... –ні, авторы Алижанова Кенжегүлді және осы кітаптың шығуына ұйтқы болған жетекшісі Кобеев Олжас ағайларды ду қол шапалақпен шақырамыз.

Құттықтаушыларға еркін микрофон (5 минут)

**Оқушы:** Қандай керемет, менің де өлең жазғым келіп кетті, Әйгерім тәтей!

**Жүргізуші:** Айтуға оңай, Айжан. Абай атамыз : «Өлең сөздің патшасы сөз сарасы, Қиыннан қиыстырар ер данасы»-деп бекер айтпаған. Өлең жазу әркімнің қолынан келе бермейді ғой.

**Оқушы:** Дұрыс айтасыз. Онда кешімізді әрі қарай жалғастырайық. Қазір оқитын ана тілі жайлы өлең шумақтардың авторы кім екенін білесіз бе?

**Жүргізуші:** Бейімбет болар?! Әлде тіл туралы болса Қадыр Мырза Әли шығар?

**Оқушы:** Жооқ ол өлеңдердің авторлары белгілі ақындар емес, Өзіміздің мектептің түлектері Қосболова Айдана мен Елеміс Меліс.

**Жүргізуші:** Тамаша ғой, тездетіп шақырып, бірге тыңдайық.

**Оқушы:** Сахнада 5 «б» сынып оқушылары Искендер Арайлым мен Бисенбай Арзу.

**Жүргізуші**: Сенің зарың-зарлайтыным өмірде,

Сенің арың-арлайтыным өмірде.

Сен жыласаң-көзден жасым тамшылар,

Сен қуансаң-қайғы, шерім аршылар.

Жырлағаным-кедейдің жыры,

Сырлағаным-кедейдің сыры.

Сырым да бір, жырым да бір.

Мен-дағы сол кедейдің бірі.

**Оқушы**:Көріп отырғанымыздай, ақын дала тіршілігіне, қыр елінің кейпіне өзінің шыққан тегі-кедейдің көзімен қарайды. Қоғамдық ой-сананы уысында ұстап, билеп-төстеген, көзқарас атаулыны таптық таразымен өлшеген заманда жоқтықпен көз ашқан жазушының бұра тартар жөні де жоқ болатын.

**Жүргізуші** :«Бейімбет Майлин абақтығы түсуі» сахналық қойылылым

НКВД жендеттері Бейімбет Майлинді 1937 жылғы 6 қазан күні тұтқындаған. Соның алдында ғана өзінің сценариі бойынша қазақтың тұңғыш көркем фильмі «Амангелдінің» түсірілімінде кеңесші болып жүрген Би-аға кино түсіріліп жатқан Қарақастектен келіпті. Би-аға қамалған кезде отбасында жары мен ұл, екі қызы қалған. Ол өте балажан болған екен. Бейімбет әйелімен түрмеде болған бірінші және соңғы кездесуінде:

**Оқушы**:-Гүлжамал, саған бір аманатым бар. Анау үшеуі ұл ғой, қиындыққа мойымас. Екі қызымды сағындым. Енді келгеніңде сол екі қалқамды ала келіп, бір иіскетіп кетші!-

**Жүргізуші** –депті де көңілі бұзылып, теріс айнала беріпті. Амал нешік, Би-ағаның осы ақырғы аманатын орындаудың орайы келмеген көрінеді. Халықтың ұлдарын «халық жауы» атандырып, ауыр азап шектірген сұрқай заман-ай.

**Оқушы:**

Би-аға еске аламыз әркез Сізді,

Сөзіңмен тебіренттің бүкіл елді.

Атанған сөз зергері заманында,

Еске алу Би-ағаны келді кезі.

125жыл болды биыл сен жоқсың,

Сөзің қалды өшпестей боп Би-аға.

Топырағың торқа болсын, Би-аға,

Өлеңдерің қуат берсін халқыма.

**Жүргізуші**: Қазақ халқының классик қаламгері Бейімбет Майлин – өзінің тамаша талантымен әдебиетіміздің төрінен ойып тұрып орын алған зерлі сөздің зергері. Оның қара ормандай халқына қалдырып кеткен шұрайлы шығармалары ұрпақтан ұрпаққа аманат болып, қымбат рухани қазыналарымыздың қатарында саф алтындай жарқырап тұра беретін болады

**Оқушы:** Елімізде туған жерін, елін сүйетін, заман шындығы мен адам жанын терең ұғына алатын Майлиндей ұл--қызымыз көбейе берсін! Осымен бүгінгі Халықаралық ана тілі күні және Б.Майлиннің туғанына 125 жыл толуына орай «Тіл мен әдебиет – ұлттың жаны және рухы» атты әдеби-сазды кешімізді аяқтаймыз, келесі кездескенше күн жақсы ағайын!

Қазақ тілі - өзінің даласындай кең пішілген жайдары да жалпақ тіл. Қазақ сөзі қашанда даланың қоңыр желіндей аңқылдап еркін есіп тұрады. Қазақ тілінің биязы мақамы – домбыраның күмбір қаққан сазындай. Асқан әуезділігі – шырқап салар әндей. Қазақ тілі-дамыған, жетілген, бай тіл. Бұл сөзіміздің растығын кезінде шығыстанушы, этнограф В.В. Радловтың сөзіне аңғаруға болады: «Қазақтардың тілі жатық та шешен, әрі өткір, көбіне іліп-қағып сұраққа жауап беруге келгенде, таңғаларлықтай оралымды сөйлейді». Бұл тұрғыда кезінде ұлы Абай да:  
  
Өткірдің жүзі, кестенің бізі,  
Өрнегін сендей сала алмас,- деп ата тіліне таңырқап, жоғары баға берген. Сол себепті де өз ана тіліміздің қадір-қасиетін бағалай отырып, оны ұрпақтан-ұрпаққа қаймағы бұзылмаған саф таза күйінде жеткізу - барша адамның парызы.  
  
Ана тіл туралы қанатты сөздер:  
Тілін білмеген түбін білмейді. Ондай адам күлдірем деп күйдіреді, сүйсіндірем деп сүріндіреді, білдірем деп бүлдіреді, қуантам деп қуартады, келтірем деп кетіреді, емірентем деп егілтеді, жұбатам деп жылатады.  
  
Ғабит Мүсірепов  
Қазаққа сөз дарыған,  
Бір сөз үшін семіріп,  
Бір сөз үшін ауырған...  
Асан Қайғы  
  
Тілсізді айуан дейді. Тілі кедей елді мәдениетсіз, анайы, надан халық деп санайды. Тіл адам баласының негізгі қасиеті болғандықтан, тіл байлығы - елдің елдігін, жұртшылығын, мәдениетін, жауынгерлік дәстүр - мұрасының қай дәрежеде екенін көрсететін сөздің дәлелді мөлшері.  
Бауыржан Момышұлы  
  
Қазақ тілінің байлығы-қазақ халқының, қазақ ұлтының байлығы. Осы байлықты бағалай білу керек. Сонда ғана біздің Қазақстан кез келген жұртпен иық теңестіре алатын іргелі ел бола алады.  
С. Аманжолов  
Қазақ халқы тіл өнерін жоғары бағалаған. Ол өнердің ұшар биігі де, қонар жайсаңы да біздің қазіргі өміріміз.  
М. Балақаев  
Тіл- өмірмен өзектес жанды құбылыс.  
Рабиға Сыздықова, ғалым  
  
Түркі тілдерінің ішіндегі ең суретшіл, образды тіл-қазақ тілі. Қазақтар өзінің шешендігімен, әсем ауыз әдебиетімен де даңқты.  
С.Е. Малов  
Қазақ тілі- түркі тілдерінің ішіндегі ең таза әрі бай тілге жатады. Қазақтар-шешен әрі әдемі сөйлеудің үлкен шебері. Қазақтардың халық әдебиеті- аса бай әрі жан-жақты.  
П.М. Мелиоранский